මේ වසරේ නොවැම්බර් මාසය අවසන් වනවිට විදේශීය සංචාරකයන් 1,016,228 දෙනකු ශ්‍රී ලංකාවට පැමිණ තිබෙන බව ශ්‍රී ලංකා සංචාරක ප්‍රවර්ධන කාර්යාංශය පවසයි.එය පසුගිය වසරේ එම කාලය හා සසඳන කළ සියයට 15 ක වර්ධනයක් බව ද පසුගිය වසරේ දී ශ්‍රී ලංකාවට පැමිණි 1,005,605 ක සංචාරක ප්‍රමාණය මේ වසරේ නොවැම්බර් මාසය වනවිට සම්පූර්ණ කිරීමට සමත්ව තිබෙන බව ද එම කාර්යාංශය පෙන්වා දෙයි.මේ වසරේ සෑම මාසයක දී ම පෙර වසරේ එම මාසය සමඟ සැසඳීමේ දී විදේශීය සංචාරකයන්ගේ පැමිණීම ඉහළ ගොස් තිබෙන බව ද එය එළඹෙන 2016 වනවිට ශ්‍රී ලංකාව ලක්ෂ 25 ක සංචාරක ඉලක්කය කරා යන ගමනට ශක්තියක් බව ද ශ්‍රී ලංකා සංචාරක ප්‍රවර්ධන කාර්යාංශය පෙන්වා දෙයි.මේ වසරේ ජනවාරි මාසයේ දී විදේශීය සංචාරකයන් 97,411 දෙනකු ශ්‍රී ලංකාවට පැමිණ තිබෙන අතර පෙබරවාරි මාසයේ දී 93,232 ක් ද මාර්තු මාසයේ දී 98,155 ක් ද පැමිණ තිබේ.අප්‍රේල් මාසයේ දී 79,829ක් ද මැයි මාසයේ දී 70,026 ක් ද ජූනි මාසයේ දී 73,628 දෙනක් ද පැමිණ තිබෙන අතර ජූලි මාසයේ දී පැමිණි විදේශීය සංචාරකයන්ගේ සංඛ්‍යාව 98,944 කි.ඊට අමතරව අගෝස්තු මාසයේ දී 100,224 ක් ද, සැප්තැම්බර් මාසයේ දී 89,761ක් ද, ඔක්තෝබර් මාසයේ දී 102,805 ක් සහ නොවැම්බර් මාසයේ දී 112,213 ක් ශ්‍රී ලංකාවට පැමිණ තිබෙන බව ශ්‍රී ලංකා සංචාරක ප්‍රවර්ධන කාර්යාංශය කියයි.සංචාරක ක්ෂේත්‍රයේ දැවැන්ත වර්ධනයක් අපේක්ෂා කරමින් එළඹෙන 2016 වනවිට විදේශීය සංචාරකයන් ලක්ෂ 25 ක් ශ්‍රී ලංකාවට ගෙන්වා ගැනීම රජයේ අපේක්ෂාව වී තිබෙන අතර ඒ වෙනුවෙන් ආර්ථික සංවර්ධන අමාත්‍යාංශය මඟින් දැවැන්ත වැඩසටහන් රැසක් ආරම්භකර තිබේ..